Diari Oficial de la Generalitat Valenciana


Sumari del DOGV 10819, del 14-02-2025 (2025/2548)

RESOLUCIÓ de 12 de febrer de 2025, de la Direcció General d'Ordenació Educativa i Política Lingüística, per la qual es dicten instruccions per a garantir la participació en el procediment de consulta als representants legals de l'alumnat, dels centres desplaçats a conseqüència de la DANA, per a triar la llengua base aplicable a partir del curs escolar 2025-2026.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10825

Data del DOGV
:   14-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2548

CVE
:   LNHS-A-6745-8096

Data del document
:   12-02-2025

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Presidència de la Generalitat
    * Presidència de la Generalitat
    * educació
    * ensenyament obligatori
    * organització de l'ensenyament
    * ensenyament públic
    * ensenyament secundari
    * ensenyament professional
    * legislació
    * llengua estrangera
    * educació preescolar
    * ensenyament d'idiomes
    * legislació escolar
    * llengua oficial
    * ensenyament primari

La Llei 1/2024, de 27 de juny, de la Generalitat, per la qual es regula la llibertat educativa, establix en la seua disposició transitòria segona que en aquells nivells del segon cicle d'Educació Infantil, d'Educació Primària i d'Educació Secundària Obligatòria en què l'alumnat continue escolaritzat en el mateix centre, o bé en un centre diferent del qual es trobe adscrit, sense necessitat de participar en el procediment d'admissió, els representants legals de l'alumnat podran triar la llengua base mitjançant un procediment de consulta a estos.

En conseqüència, s'ha publicat l'Orde 2/2025 de 7 de febrer de 2025, de la Conselleria d'Educació, Cultura, Universitats i Ocupació, per la qual es regula i convoca el procediment de consulta als representants legals de l'alumnat per a triar la llengua base aplicable a partir del curs escolar 2025-2026, de conformitat amb el que establix la disposició transitòria segona de la Llei 1/2024, de 27 de juny, de la Generalitat, per la qual es regula la llibertat educativa. En la seua disposició addicional tercera, la citada Orde 2/2025 de 7 de febrer determina que els representants legals de l'alumnat escolaritzat en algun dels municipis indicats en l'annex del Reial decret llei 6/2024, de 5 de novembre, pel qual s'adopten mesures urgents de resposta davant els danys causats per la Depressió Aïllada en Nivells Alts (DANA) en diferents municipis entre el 28 d'octubre i el 4 de novembre de 2024, o bé residents en estos municipis, que no tinguen accés i disponibilitat dels mitjans electrònics per a participar en la consulta regulada en esta orde, podran fer ús dels mitjans posats a disposició per qualsevol centre públic o privat concertat pròxim al seu domicili.

La Circular 3/2024 de la Conselleria d’Educació, Cultura, Universitats i Ocupació, referent a la prestació del servici educatiu en municipis afectats per la DANA, va indicar la relació de centres docents, l'activitat dels quals se situarà temporalment en un altre centre, centres, o emplaçament alternatiu, i este annex s’ha actualitzat en funció de la reobertura i condicionament dels centres docents afectats. No obstant, actualment existixen centres que continuen íntegrament desplaçats a altres localitats, per la qual cosa resulta necessari dictar instruccions específiques per a garantir el dret de les famílies a participar, amb totes les garanties, en el procediment de consulta per a triar la llengua base que es regula en l'Orde 2/2025, de 7 de febrer de 2025, de la Conselleria d'Educació, Cultura, Universitats i Ocupació.

L’Orde 2/2025, de 7 de febrer de 2025, de la Conselleria d'Educació, Cultura, Universitats i Ocupació, en la disposició final primera faculta la direcció general competent en matèria d'educació plurilingüe a dictar les resolucions i instruccions que siguen necessàries per a l'aplicació i interpretació de la citada orde. Per tant, en virtut d'esta, i de les competències assignades pel Decret 166/2024, de 12 de novembre, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació,

RESOLC

*Primer. Punts d'informació a les famílies*

1. Els centres desplaçats a altres localitats que apareixen en l'annex d'esta resolució tindran assignats com a punts d'informació els centres i llocs que consten en el mateix annex.

2. En l'interior d'estos últims centres i llocs s'habilitaran taulers d'anuncis, en els quals es publicaran els censos provisionals i definitius de participants en la consulta conforme als termes que s'establixen en els articles 6 i 7 de l'Orde 2/2025 de 7 de febrer, de la Conselleria d'Educació, Cultura, Universitats i Ocupació, per la qual es regula i convoca el procediment de consulta als representants legals de l'alumnat per a triar la llengua base aplicable a partir del curs escolar 2025-2026, de conformitat amb el que establix la disposició transitòria segona de la Llei 1/2024, de 27 de juny, de la Generalitat, per la qual es regula la llibertat educativa.

3. Així mateix, en estos taulers d'anuncis es publicaran els llistats d'alumnat, els representants legals dels quals hagen optat per l'una o l'altra llengua base, a què es referix l'article 13 de l'Orde  2/2025, de 7 de febrer, de la Conselleria d'Educació, Cultura, Universitats i Ocupació.

*Segon. Disponibilitat de mitjans electrònics*

1. D'acord amb el que s'establix en la disposició addicional tercera de la citada orde, els representants legals de l'alumnat escolaritzat en els centres desplaçats indicats en l'annex, que no tinguen accés i disponibilitat dels mitjans electrònics necessaris per a participar en la consulta, podran fer ús dels mitjans posats a disposició per qualsevol centre públic o privat concertat, pròxim al seu domicili.

2. Estos centres posaran a la disposició de les persones interessades un espai proveït d'algun ordinador amb connexió a Internet per a poder participar en la consulta. Este espai tindrà l'accessibilitat adequada i estarà proveït de les mesures necessàries per a garantir la llibertat i la confidencialitat a l'hora d'omplir la consulta.

3. L'Administració educativa i les direccions dels centres públics i concertats informaran els representants legals i les famílies sobre els llocs que actuaran com a punts d'informació, així com de l'horari d'atenció en què es posarà a la disposició d'estos els mitjans electrònics que garantisquen la participació en esta consulta.

*Tercer. Efectes*

Esta resolució produirà efectes des del dia de la seua publicació en el *Diari Oficial de la Generalitat Valenciana.*

Contra esta resolució, que no posa fi a la via administrativa, pot interposar-se un recurs d'alçada davant el secretari autonòmic d'Educació de la Conselleria d'Educació, Cultura, Universitats i Ocupació en el termini d'un mes a partir de l'endemà de la seua publicació, de conformitat amb els articles 112, 122 i 123 de la Llei 39/2015, d'1 d'octubre, del procediment administratiu comú de les administracions públiques.

València, 12 de febrer de 2025

Ignacio Martínez Arrúe

Director general

ANNEX

|  |  |  |  |  |
| --- | --- | --- | --- | --- |
| *Localitat* | *Codi* | *Centre desplaçat* | *Codi* | *Punt d'informació* |
| Aldaia | 60869978 | CEIP Platero y yo | 78203097 | CEIP El Rajolar (Aldaia) |
| Alfafar | 46727287 | EI Rabisancho | 23674383 | CEIP La Fila (Alfafar) |
| Beniparrell | 75305834 | CEIP Blasco Ibáñez |  | Ajuntament de Beniparrell |
| Catarroja | 30758678 | IES Berenguer Dalmau | 68064824 | CEIP Bertomeu Llorens i Royo (Catarroja) |
| Massanassa | 47916334 | CEP Lluís Vives | 54635531 | IES Massanassa (Massanassa) |
| Massanassa | 63985810 | EI Ausiàs March | 53364240 | IES Massanassa (Massanassa) |
| Paiporta | 08769657 | CEIP L'Horta | 97477833 | IES La Sénia (Paiporta) |
| Paiporta | 68441999 | CEIP Rosa Serrano | 40930349 | IES Andreu Alfaro (Paiporta) |